Čím menej ľudí bude vyhľadávať prevádzačské siete, tým budú slabšie. Preto je dôležité sprístupňovať bezpečnejšie, zákonné spôsoby vstupu do EÚ. Úsilie v boji proti prevádzaniu migrantov musia sprevádzať prísne opatrenia na návrat migrantov, ktorí nemajú právo na pobyt v EÚ, do domovských krajín. Účinná návratová politika má silný odstrašujúci účinok, keďže je menej pravdepodobné, že migranti prevádzačom zaplatia značné sumy, aby ich dostali do EÚ, ak budú vedieť, že len krátko po príchode sa budú musieť vrátiť.

Na to, aby sa mohlo bojovať proti aktivitám prevádzačov, aby ich bolo možné súdiť a zadržať ich majetok, je potrebná úzka spoluprácou na úrovni EÚ, ako aj s tretími krajinami pôvodu a tranzitu, so strategickými partnermi, s medzinárodnými organizáciami a občianskou spoločnosťou.

Nelegálna migrácia po mori, najmä po strednej a východnej stredozemskej trase, za posledný rok exponenciálne rastie: v roku 2014 bolo takýchto migrantov takmer 225 000, čo je skoro trikrát toľko ako v roku 2013 . Znásobujú sa aj riziká, ktorým sú migranti vystavení pri plavbe cez Stredozemné more. Aj na iných migračných trasách, napríklad v regióne západného Balkánu, došlo v roku 2014 k podobnému nárastu – od roku 2007 tu bol zaznamenaný najvyšší počet nelegálnych migrantov prichádzajúcich do EÚ .

Obrovské množstvo migrantov, ktorí sa zúfalo chcú dostať do EÚ, prevádzajú neľútostné kriminálne siete. Tie zarábajú nemalé sumy, pričom však životy migrantov vystavujú nebezpečenstvu. Aby prevádzači vyťažili čo najviac peňazí, často natlačia stovky ľudí na plavidlá, ktoré nie sú vhodné na plavbu po mori (napríklad na nafukovacie člnky či vyslúžené nákladné lode), alebo do nákladných áut. Desiatky migrantov sa utopia v mori, udusia v kontajneroch alebo zahynú na púšti. Medzinárodná organizácia pre migráciu odhaduje, že v roku 2014 v Stredozemnom mori prišlo o život vyše 3 000 migrantov . V prvých štyroch mesiacoch roku 2015 sa takto podľa odhadov utopilo 1 700 ľudí. Ľudské práva migrantov sú často vážne porušované zneužívaním a vykorisťovaním.

Komisia v záujme cielenejšieho budovania kapacít spolu s príslušnými agentúrami EÚ, najmä Cepolom a Europolom, ako aj s Európskou sieťou odbornej justičnej prípravy, zmapuje potreby odbornej prípravy na úrovni EÚ i na vnútroštátnej úrovni. To by malo zahŕňať vhodnú odbornú prípravu v oblasti cezhraničnej spolupráce v boji proti prevádzaniu migrantov určenú justícii, orgánom presadzovania práva, pohraničnej stráži a konzulárnym úradom. Rozmer základných práv, najmä z hľadiska ochrany prevádzaných migrantov, bude rozvíjať agentúra pre základné práva.

Ako sa uvádza v európskom programe v oblasti bezpečnosti, presadzovanie práva musí dokázať odhaliť zdroje financovania organizovaných zločineckých skupín zapojených do prevádzania migrantov. Zameriavať sa na financie spojené s prevádzaním migrantov by malo byť medzi prioritami vnútroštátnych úradov pre vyhľadávanie majetku, ako aj Camdenskej medziagentúrnej siete na vyhľadávanie majetku (CARIN – Camden Asset Recovery Inter-Agency Network). Komisia bude s podporou príslušných agentúr EÚ iniciovať spoluprácu s finančnými inštitúciami, napríklad s bankami, poskytovateľmi úhradových služieb a vydavateľmi kreditných kariet, pri pátraní po majetku spojenom s prevádzačmi migrantov. Okrem toho by EÚ mala výrazne zintenzívniť spoluprácu s tretími krajinami, aby bolo možné sledovať a konfiškovať príjmy z trestnej činnosti v krajinách pôvodu a tranzitu migrantov.

Na oslabenie zločineckých sietí zapojených do prevádzania migrantov treba viesť kľúčové proaktívne finančné vyšetrovanie, aby sa zhabal a vymáhal majetok pochádzajúci z trestnej činnosti, a bojovať proti praniu špinavých peňazí. Únia by mala zintenzívniť spoluprácu s finančnými spravodajskými jednotkami a inými relevantnými sieťami zameranú na finančné toky v oblasti prevádzania migrantov.

Po tom, čo sa zaistí bezpečie dotknutých ľudí, lode, ktoré používajú alebo plánujú použiť prevádzači, by sa mali systematicky odťahovať na pevninu alebo likvidovať na mori. Na odťahovanie lodí na pobrežie a ich šrotovanie poskytne členským štátom finančnú a technickú podporu Komisia a príslušné európske agentúry, najmä Frontex. Toto úsilie by sa malo vnímať v spojení so začatím fungovania SBOP, pričom cieľom je prispieť k narušeniu prevádzačských sietí.

V záujme prevencie a redukcie prevádzania migrantov po mori sa vyvinie systematické úsilie na identifikáciu, zadržiavanie a likvidáciu plavidiel, ktoré chcú používať prevádzači. Bude zostavený zoznam podozrivých plavidiel, ktoré by mohli byť použité v Stredozemnom mori. Ten bude zahŕňať napríklad vyslúžené registrované plavidlá určené na vyradenie. Príslušné agentúry EÚ a orgány členských štátov by mali stanoviť rizikové kritériá na identifikáciu takýchto plavidiel a zabezpečenie ich systematického monitorovania cez systém Eurosur, s využitím kapacít všetkých agentúr.

Aby sa prevádzanie migrantov stalo vysoko rizikovou a nevýnosnou činnosťou, je dôležité narušiť obchodný model zločineckých skupín a postaviť páchateľov pred súd. To si vyžaduje posilnenie kapacít členských štátov na vyšetrovanie a stíhanie prevádzačských sietí, ako aj zvýšenie asistenčných schopností agentúr EÚ. Vyžaduje si to aj lepšiu koordináciu medzi orgánmi presadzovania práva a súdnymi štruktúrami v EÚ sprevádzanú multilaterálnym prístupom.

zriadenie jednotného kontaktného miesta pre boj proti prevádzaniu migrantov v každom členskom štáte, zriadenie kontaktnej skupiny agentúr EÚ pre boj proti prevádzaniu migrantov, vytvorenie tematickej skupiny Eurojustu pre boj proti prevádzaniu migrantov.

2.Efektívnejšie zhromažďovanie a výmena informácií

Ak sa má účinne bojovať proti prevádzačským sieťam, rozhodujúce je zhromažďovanie a výmena informácií o ich praktikách, trasách a hospodárskych modeloch, o prepojeniach s obchodovaním s ľuďmi a inými trestnými činmi a o finančných prevodoch.

V súčasnosti sú poznatky a informácie o prevádzaní migrantov vzhľadom na tieňovú a premenlivú povahu tejto trestnej činnosti chabé. Praktiky týchto sietí do veľkej miery závisia od regiónu a okolností platiaceho migranta. Zásadný význam majú špecifické informácie o jednotlivých regiónoch. Zločinecké organizácie zapojené do prevádzania migrantov môžu zároveň pôsobiť v zákonných i nezákonných obchodných kruhoch, hoci tieto väzby celkom nechápeme pre nedostatok výskumu a dôkazov.

Mali by sa rozvinúť kapacity agentúr EÚ na zber, výmenu a analýzu informácií o prevádzaní migrantov a plne využívať rizikové analýzy agentúry Frontex o trasách prevádzania migrantov. Ako súčasť okamžitých opatrení oznámených v európskej migračnej agende by sa malo posilniť kontaktné miesto Europolu pre boj proti prevádzaniu migrantov a jeho spoločný operačný tím (JOT MARE), aby sa stali informačným centrom EÚ pre prípady prevádzania migrantov po mori. V rámci JOT MARE by mal pôsobiť operačný tím ad hoc, ktorý by mal za cieľ efektívnejšie zhromažďovanie informácií a lepšie operačné kapacity. S ním by mala úzko spolupracovať agentúra Frontex a nová navrhovaná operácia v rámci SBOP EUNAVFOR MED, a to najmä cez účinné mechanizmy výmeny informácií.

Zlepšenie zhromažďovania a výmeny informácií s tretími krajinami

Kapacity delegácií EÚ v oblasti migrácie by sa mali posilniť nasadením európskych migračných styčných dôstojníkov v kľúčových krajinách. Tí by mali patriť do existujúcej siete imigračných styčných dôstojníkov (ISD) a spolupracovať s príslušnými agentúrami EÚ. Komisia v roku 2016 zhodnotí existujúce právne predpisy EÚ o ISD a zváži ich možnú revíziu s cieľom posilniť schopnosti ISD získavať a vymieňať si relevantné informácie.

Mala by sa zintenzívniť aj spolupráca s regionálnymi úradmi Interpolu v kľúčových afrických krajinách, aby sa dali ľahšie vymieňať policajné informácie o prevádzaní migrantov. Malo by sa pokračovať aj v rozvoji spravodajskej skupiny Frontexu a Afriky, ktorá by mala slúžiť ako platforma na výmenu informácií a na spoločné analýzy s tretími krajinami. Otváranie podobných platforiem by sa malo zvážiť aj v iných kľúčových regiónoch.

Zabezpečenie plného využitia dostupných nástrojov na zhromažďovanie informácií

EÚ by mala ďalej rozvíjať monitorovanie predhraničnej oblasti, aby sa včas identifikovali prevádzači a predchádzalo sa nelegálnemu odchodu migrantov, a to aj s využitím nástrojov agentúry Frontex, ako napríklad Eurosur. Mal by sa plne zúročiť potenciál využívania satelitných snímok na základe dohody medzi agentúrou Frontex a satelitným centrom EÚ Sat Cen. V záujme ľahšej analýzy rizík a identifikácie neoprávneného vstupu a pobytu v prípade „podobných“, falšovaných alebo pozmenených dokladov, či zámeny štátnej príslušnosti by sa mali využívať IT systémy EÚ (napr. SIS II, VIS) a európska sieť pre falšovanie dokladov.

Mala by sa utužiť spolupráca medzi príslušnými sieťami a agentúrami EÚ na jednej strane a Interpolom na strane druhej. Mala by sa zvážiť aktualizácia a širšie využívanie nástrojov, ktoré umožňujú výmenu informácií o falošnej totožnosti a cestovných dokladoch, akými sú napríklad databáza Dial-Doc, ktorú spravuje Interpol, či referenčná príručka agentúry Frontex pre pohraničnú stráž v štátoch prvej línie a orgány presadzovania práva.

Koncepcia Hotspot opísaná v európskej migračnej agende by mala agentúram EÚ umožniť, aby poskytovali významnú podporu štátom prvej línie pri práci v teréne zameranej na boj proti prevádzaniu migrantov. Europol by v spolupráci s agentúrou Frontex a Eurojustom mali nasadiť spoločné mobilné tímy, ktoré by štátom prvej línie poskytovali operačnú a informačnú podporu. Malo by sa zapojiť viac vyšetrovacích skríningových tímov, ktoré by vypočúvali migrantov pri príchode na vonkajšie hranice EÚ. Výsledná koncentrácia a syntéza informácií by mohla pomôcť pri vyšetrovaní.

Okrem toho by sa na základe pilotného projektu Európskeho podporného úradu pre azyl mali vyvinúť štandardné postupy zhromažďovania informácií o uľahčovaní nelegálnej migrácie, ktoré by sa používali vo vhodnom štádiu postupu rozhodovania o udelení azylu, pričom by sa plne rešpektovali európske a medzinárodné humanitárne práva a utečenecké právo.

Komisia vypracuje odporúčania pre orgány presadzovania práva v členských štátoch, ako zhromažďovať informácie o prevádzaní od zadržaných nelegálnych migrantov za striktného dodržiavania základných práv. Tie budú zahrnuté do príručky o návrate, ktorú Komisia predloží v roku 2015.

Monitorovanie internetového obsahu a rozvoj vedomostnej základne

Prevádzači využívajú na prilákanie migrantov internet. Europol bude podporovať vnútroštátne orgány pri odhaľovaní internetového obsahu, ktorý používajú prevádzači, a prípadne aj pri žiadaní o jeho odstránenie v súlade s vnútroštátnym právom. V tejto súvislosti by sa mala posilniť spolupráca s poskytovateľmi internetových služieb a sociálnymi médiami. Eurojust bude zohrávať dôležitú rolu z hľadiska uľahčovania výmeny osvedčených postupov a identifikácie problémov pri získavaní a využívaní elektronických dôkazov vo vyšetrovaní a pri stíhaní trestných činov súvisiacich s prevádzaním migrantov a bude poskytovať nevyhnutné záruky.